**Sifan Hassan** (s. 1. tammikuuta 1993) on etiopialaissyntyinen keskimatkojen juoksija ja kestävyysjuoksija, joka sai Alankomaiden kansalaisuuden marraskuussa 2013. Hän on kaksinkertainen olympiavoittaja, maailmanmestari ja Euroopan-mestari.

Hassan tuli Alankomaihin pakolaisena 15-vuotiaana ja jatkoi aiempaa juoksuharrastustaan muutamaa vuotta myöhemmin. Huomattuaan lahjakkuutensa kansainvälisen tason juoksijaksi hän päätti keskittyä sairaanhoitajaopintojen ohella myös juoksemiseen ja muutti kansalliseen valmennuskeskukseen Papendaliin.

Joulukuussa 2013 Hassan voitti maastojuoksun alle 23-vuotiaiden Euroopan-mestaruuden Belgradissa. Helmikuussa 2014 hän juoksi 1 500 metrin sisäratojen Alankomaiden ennätyksen 4.05,34 Birminghamissa. Sopotin MM-hallikilpailuissa 2014 Hassan sijoittui viidenneksi 3 000 metrin juoksussa. Hän paransi 1 500 metrin ulkoratojen Alankomaiden ennätystä ja alle 23-vuotiaiden Euroopan ennätystä juostuaan ensin toukokuussa Eugenessa 3.59,38 ja heinäkuussa Saint-Denis’ssä 3.57,00.

Zürichin EM-kilpailuissa 2014 Hassan voitti kultaa 1 500 metrillä ajalla 4.04,18 kukistettuaan loppukirissä Ruotsin Abeba Aregawin. 5 000 metrillä hän sai hopeaa ajalla 15.31,79 hävittyään loppukirissä toiselle ruotsalaiselle Meraf Bahtalle. Hassan juoksi 3 000 metrin Alankomaiden ennätyksen 8.29,38 Brysselissä syyskuussa 2014. Hän voitti 1 500 metriä Marrakechin maanosien cupissa.

Hassan paransi 1 500 metrin Alankomaiden sisärataennätystä talvella 2015 Karlsruhessa aikaan 4.02,57 ja Tukholmassa aikaan 4.00,46. Hän voitti sisäratojen Euroopan-mestaruuden 1 500 metrillä Prahassa 2015 ajalla 4.09,04. Hän teki saman matkan Alankomaiden ulkoratojen ennätyksen 3.56,05 Monacossa 17. heinäkuuta 2015. Pekingin MM-kisoissa 2015 Hassan juoksi pronssille 1 500 metrillä ajalla 4.09,34. 800 metrin juoksussa hän karsiutui välierissä. Hän teki mailin juoksun Alankomaiden ennätyksen 4.18,20 Brysselissä 11. syyskuuta 2015. Hän voitti maastojuoksun Euroopan-mestaruuden Hyèresissä 2015.

Hassan voitti 1 500 metrin sisäratojen maailmanmestaruuden Portlandissa 2016 ajalla 4.04,96. Hän sai samalla matkalla EM-hopeaa Amsterdamissa 2016 ajalla 4.33,76. Rio de Janeiron olympialaisissa 2016 hän sijoittui 1 500 metrillä viidenneksi ja karsiutui 800 metrillä alkuerissä. Hän paransi helmikuussa 2017 Alankomaiden halliennätystä maililla New Yorkissa aikaan 4.19,89 ja 3 000 metrilä Birminghamissa aikaan 8.30,76. Ulkoradoilla hän juoksi samana vuonna maansa ennätykset 5 000 metrillä toukokuussa Eugenessa ajalla 14.41,24 ja 3 000 metrillä elokuussa Birminghamissa (8.28,90). Lontoon MM-kilpailuissa 2017 hän sai pronssia 5 000 metrillä ajalla 14.42,73 ja sijoittui viidenneksi 1 500 metrillä.

Hassan saavutti Birminghamin sisäratojen MM-kilpailuissa 2018 hopeaa 3 000 metrillä ajalla 8.45,68 ja pronssia 1 500 metrillä ajalla 4.07,26. Hän juoksi 5 000 metrin Euroopan ennätyksen 14.22,34 Rabatissa 13. heinäkuuta 2018. Hän kohensi Alankomaiden mailin ennätyksen lukemiin 4.14,71 Lontoossa 22. heinäkuuta. Hän voitti 5 000 metrin Euroopan-mestaruuden Berliinissä ajalla 14.46,12. Ostravan maanosien cupissa hän voitti 3 000 metriä Alankomaiden ennätysajalla 8.27,50. Hän juoksi puolimaratonin Euroopan ennätyksen 65.15 Kööpenhaminassa 16. syyskuuta 2018.

Dohan MM-kisoissa 2019 Hassan voitti ensimmäisenä urheilijana kautta aikain MM-kisoissa sekä 1 500 metrin (Euroopan ennätys -ajalla 3.51,95) että 10 000 metrin (ajalla 30.17,62) kullat.

Hassan juoksi 5 kilometrin maantiejuoksun maailmanennätyksen 14.44 Monacossa 17. helmikuuta 2019, 3 000 metrin Euroopan ennätyksen 8.18,49 Stanfordissa 30. kesäkuuta 2019, mailin maailmanennätyksen 4.12,33 Monacossa 12. heinäkuuta 2019 ja 5 000 metrin Euroopan ennätyksen 14.22,12 Lontoossa 21. heinäkuuta 2019. Seuraavana vuonna hän teki tunninjuoksun maailmanennätyksen 18 930 metriä Brysselissä 4. syyskuuta ja 10 000 metrin Euroopan ennätyksen 29.36,67 Hengelossa 10. lokakuuta. Hän rikkoi 6. kesäkuuta 2021 saman matkan maailmanennätyksen juostuaan niin ikään Hengelossa ajan 29.06,82, millä paransi Almaz Ayanan nimissä ollutta entistä ennätystä yli kymmenen sekuntia. Hän menetti maailmanennätyksen Letesenbet Gideylle jo kaksi päivää myöhemmin.

Vuodelle 2021 siirretyissä Tokion 2020 olympialaisissa Hassan voitti kultaa sekä 5 000 metrillä (ajalla 14.36,79) että 10 000 metrillä (ajalla 29.55,32) ja sijoittui 1 500 metrillä pronssille (ajalla 3.55,86). Hän juoksi kisoissa kahdeksan päivän aikana kuusi kilpailua; 1 500 metrillä alkuerän, välierän ja loppukilpailun, 5 000 metrillä alkuerän ja loppukilpailun ja 10 000 metrillä loppukilpailun. Lisäksi hän kaatui 1 500 metrin alkuerässään viimeisen kierroksen alussa, mutta voitti kuitenkin lopulta koko erän. Ennen Hassania naisurheilijoista ainoastaan Fanny Blankers-Koen vuonna 1948 oli voittanut samoissa olympialaisissa kolme henkilökohtaista mitalia juoksumatkoilla. Eugenen MM-kilpailuissa 2022 hän sijoittui 10 000 metrillä neljänneksi ja 5 000 metrillä kuudenneksi.

Hassan juoksi ensimmäisen maratoninsa Lontoossa huhtikuussa 2023. Hän kärsi jalkavaivoista juoksun jälkipuoliskolla ja jäi selvästi jälkeen muusta kärkijoukosta mutta nousi lopulta voittoon ajalla 2.18.33. Saman vuoden Budapestin MM-kilpailuissa hän kaatui 10 000 metrin loppusuoralla kamppailtuaan voitosta Gudaf Tsegayn kanssa, ja sijoittui lopulta 11:nneksi. Hän saavutti samoissa kilpailuissa pronssia 1 500 metrillä ajalla 3.56,00 ja hopeaa 5 000 metrillä ajalla 14.54,11.

Henkilökohtaiset ennätykset
---------------------------

### Ulkoradat

| *Laji* | *Aika* | *Paikka* | *Päivä* |
| --- | --- | --- | --- |
| **800 m** | 1.56,81 | Monaco | 21.7.2017 |
| **1 000 m** | 2.34,68 | Hengelo | 24.5.2015 |
| **1 500 m** | 3.51,95 | Doha | 5.10.2019 |
| **Maili** | 4.12,33 | Lontoo | 12.7.2019 |
| **3 000 m** | 8.18,49 | Palo Alto | 30.6.2019 |
| **5 000 m** | 14.22,12 | Lontoo | 21.7.2019 |
| **10 000 m** | 29.06,82 | Hengelo | 6.6.2021 |
| **Puolimaraton** | 1.05.15 | Kööpenhamina | 16.9.2018 |
| **Tunninjuoksu** | 18 930 m | Bryssel | 4.9.2020 |

### Sisäradat

| *Laji* | *Aika* | *Paikka* | *Päivä* |
| --- | --- | --- | --- |
| **800 m** | 2.02,62 | Apeldoorn | 28.2.2016 |
| **1 500 m** | 4.00,46 | Tukholma | 19.2.2015 |
| **Maili** | 4.19,89 | New York | 11.2.2017 |
| **3 000 m** | 8.30,76 | Birmingham | 18.2.2017 |
|

Lähteet
-------

1. 1 2 3 4 5 6 7 8 9 10 11 12 13  Sifan Hassan Tilastopaja (vaatii kirjautumisen, maksullinen palvelu). Viitattu 7.8.2021. (englanniksi)
2. ↑  Sifan Hassan *Global Sports Communication.nl*.  Arkistoitu 1.3.2014. Viitattu 16.8.2014. (englanniksi)
3. ↑  Ruotsin kultatili jäi avaamatta - Hassan kukisti Aregawin loppukirissä *Yle*.  15.8.2014. Viitattu 16.8.2014.
4. ↑  Hassan ei pystynyt kukistamaan enää toista ruotsalaista loppukirissä - Bahtalle kultaa *Yle*.  16.8.2014. Viitattu 16.8.2014.
5. ↑  1500 Metres Women *15th IAAF World Championships*. IAAF. Viitattu 25.8.2015. (englanniksi)
6. ↑  Historiallisen tuplamestaruuden voittanut Sifan Hassan tulistui epäilijöilleen: "Jos dopingtestaajat haluavat testata minua joka päivä, sehän sopii" *yle.fi*. Viitattu 6.10.2019.
7. ↑  Uskomaton kirikamppailu kympin voitosta – hollantilaisen viimeinen tonni oli kylmää kyytiä *yle.fi*. Viitattu 6.10.2019.
8. ↑  Maailmanennätys! Sifan Hassan paineli kymppitonnin hurjaa vauhtia *yle.fi*.  6.6. 2021. Viitattu 8.6.2021.
9. ↑  Nytt världsrekord på 10 000 meter – två dagar efter det förra *svt.se*.  8.6.2021. Viitattu 8.6.2021. (englanniksi)
10. ↑  Hyyppä, Emma: Sifan Hassanin vastustamaton loppukiri toi tuplakultaa – hollantilainen jätti ratkaisun etusuoralle *Yle Urheilu*.  7.8.2021. Viitattu 7.8.2021.
11. ↑  Vainikka, Jussi: Katso, kuinka maailmanmestari teki lassevirenit: kaatui viimeisellä kierroksella, mutta rynnisti 1500 metrillä eränsä voittoon *Yle Urheilu*.  2.8.2021. Viitattu 7.8.2021.
12. ↑  Ingle, Sean: Sifan Hassan completes unique treble with sprint finish to win 10,000m gold *the Guardian*.  7.8.2021. Viitattu 7.8.2021. (englanniksi)
13. ↑  Ingle, Sean: London Marathon: Sifan Hassan stops twice and dodges bike in dramatic win *The Guardian*.  23.4.2023. Viitattu 24.4.2023. (englanniksi)
14. ↑  Mitä ihmettä MM-kisoissa oikein tapahtui? Kaksi hollantilaista supertähteä kompuroi loppusuoralla – molemmilta kulta sivu suun *yle.fi*.  19.8.2023. Viitattu 22.8.2023.

Aiheesta muualla
----------------

* Kuvia tai muita tiedostoja aiheesta **Sifan Hassan** Wikimedia Commonsissa

  

Naisten 5 000 metrin juoksun olympiavoittajat

|  |
| --- |
| 1996: Wang Junxia |
2000: Gabriela Szabo |
2004: Meseret Defar |
2008: Tirunesh Dibaba |
2012: Meseret Defar |
2016: Vivian Cheruiyot |
2020: Sifan Hassan |

Naisten 10 000 metrin juoksun olympiavoittajat

|  |
| --- |
| 1988: Olga Bondarenko |
1992: Derartu Tulu |
1996: Fernanda Ribeiro |
2000: Derartu Tulu |
2004: Xing Huina |
2008: Tirunesh Dibaba |
2012: Tirunesh Dibaba |
2016: Almaz Ayana |
2020: Sifan Hassan |

Naisten 1 500 metrin juoksun maailmanmestarit

|  |
| --- |
| 1983: Mary Decker  |
1987: Tatjana Samolenko-Dorovskih |
1991: Hassiba Boulmerka |
1993: Liu Dong |
1995: Hassiba Boulmerka |
1997: Carla Sacramento |
1999: Svetlana Masterkova |
2001: Gabriela Szabo |
2003: Tatjana Tomašova |
2005: Tatjana Tomašova |
2007: Maryam Yusuf Jamal |
2009: Maryam Yusuf Jamal |
2011: Jennifer Barringer Simpson |
2013: Abeba Aregawi |
2015: Genzebe Dibaba |
2017: Faith Kipyegon |
2019: Sifan Hassan |
2022: Faith Kipyegon |
2023: Faith Kipyegon |

Naisten 10 000 metrin juoksun maailmanmestarit

|  |
| --- |
| 1987: Ingrid Kristiansen |
1991: Liz McColgan |
1993: Wang Junxia |
1995: Fernanda Ribeiro |
1997: Sally Barsosio |
1999: Gete Wami |
2001: Derartu Tulu |
2003: Berhane Adere |
2005: Tirunesh Dibaba |
2007: Tirunesh Dibaba |
2009: Linet Masai |
2011: Vivian Cheruiyot |
2013: Tirunesh Dibaba |
2015: Vivian Cheruiyot |
2017: Almaz Ayana |
2019: Sifan Hassan |
2022: Letesenbet Gidey |
2023: Gudaf Tsegay |


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |